Galebova krila

Galebova krila, spomenik u Podgori podignut 1962. u čast poginulih i stradalih pomoraca i mornara boraca u Drugom svjetskom ratu. Djelo je kipara Rajka Radovića. U nazočnosti jugoslavenskoga predsjednika J. Broza - Tita svečano je otkriven na Dan mornarice, 10. IX. 1962. u povodu dvadesete godišnjice osnivanja partizanske mornarice, zametka Jugoslavenske ratne mornarice. Monumentalni spomenik visok 32 m predstavlja uspravno krilo što simbolizira let do pobjede, a prelomljeno pale mornare u borbi za slobodu. Na prednjoj, prilaznoj strani spomeničkoga postamenta postavljena su dva reljefa što prikazuju, na lijevoj strani, partizansku mornaricu 1942. i, na desnoj strani, Jugoslavensku ratnu mornaricu 1962. Neposredno uz spomenik izgrađen je amfiteatar na čijem se zidu nalazi ploča s ispisanim stihom J. Kaštelana: »Stani, slušaj živu legendu slobode / koju more govori / pod kamenim Biokovom / more neumorno, more duboko«. U ožujku 1972. spomenički kompleks je registriran kao kulturno dobro i upisan u registar nepokretnih spomenika kulture Regionalnoga zavoda za zaštitu spomenika kulture u Splitu. Teže je oštećen 1990-ih kada je u dva navrata bio izvršen pokušaj njegova rušenja. Povezano partizanska ratna mornarica Dan ratne mornarice, pomorstva i riječnog brodarstva Jugoslavije Izvori Vanjske veze Podgora Spomenik PODGORA – Galebja krila – galerija slika